4จุดแข็งหุ้นไทยดูดเงินตปท.
“จรัมพร” เผย 4 จุดแข็งของตลาดหุ้นไทย วอลุมพุ่งพรวด สวนตลาดหุ้นภูมิภาคที่ลดลงถ้วนหน้า เศรษฐกิจ-บจ. ไทยแกร่ง ปันผลสูง ดึงดูดเงินไหลเข้า
25 ต.ค. 2555

“จรัมพร” เผย 4 จุดแข็งของตลาดหุ้นไทย วอลุมพุ่งพรวด สวนตลาดหุ้นภูมิภาคที่ลดลงถ้วนหน้า เศรษฐกิจ-บจ. ไทยแกร่ง ปันผลสูง ดึงดูดเงินไหลเข้า
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย (ตลท.) เปิดเผยว่า ในปีนี้มูลค่าการซื้อขายเฉลี่ยต่อวัน (วอลุม) ของตลาดหุ้นไทยเพิ่มขึ้นค่อนข้างมาก และน่าจะเป็นตลาดเดียวในภูมิภาคที่เพิ่มขึ้นเมื่อเทียบกับปีก่อน โดยล่าสุด ณ สิ้นเดือน ก.ย. มูลค่าซื้อขายเฉลี่ยต่อวันอยู่ที่ 30,601 ล้านบาท เพิ่มขึ้น 3% และคาดว่าจะเพิ่มขึ้นแตะ 3.1-3.2 หมื่นล้านบาทได้ตามที่ตั้งเป้าไว้
ขณะที่ตลาดหุ้นฮ่องกงวอลุมลดลง 24% เกาหลีลดลง 23% ไต้หวันลดลง 23% สิงคโปร์ลดลง 12% มาเลเซียลดลง 6% และอินโดนีเซียลดลง 14% ส่วนสาเหตุที่วอลุมลดลง ส่วนหนึ่งน่าจะเป็นเพราะภาพรวมเศรษฐกิจโลกที่ยังอ่อนแอ ทำให้ความสนใจลงทุนลดลง แต่สำหรับตลาดหุ้นไทยกลับมีเงินทุนไหลเข้าจำนวนมาก ซึ่งน่าจะเป็นเพราะมีจุดแข็งหลายด้าน 
ปัจจุบันบริษัทจดทะเบียน (บจ.) ไทยมีความแข็งแกร่ง สามารถทำกำไรได้ในภาวะวิกฤต จ่ายเงินปันผลได้สูงเฉลี่ย 3.5-3.75% ต่อปี อัตราราคาต่อกำไรต่อหุ้น (พี/อี) ก็ไม่สูงจนเกินไป รวมทั้งยังเป็นศูนย์กลางของการลงทุนในภูมิภาคลุ่มน้ำโขง ขณะที่เศรษฐกิจไทยยังเข้มแข็ง ภาครัฐมีเครื่องมือที่กระตุ้นเศรษฐกิจได้อีกมาก ซึ่งทำให้ตลาดหุ้นไทยกลายเป็นตลาดที่น่าลงทุนมากสุดในเอเชียเวลานี้
สำหรับผลการดำเนินงานของ ตลท.ในช่วง 9 เดือนที่ผ่านมา ส่วนใหญ่บรรลุเป้าหมายที่กำหนดไว้ ไม่ว่าจะเป็นการพัฒนาระบบการซื้อขายให้ทัดเทียมกับตลาดชั้นนำของโลก การเชื่อมโยงกระดานซื้อขายหุ้นอาเซียน และการพัฒนาด้านกำกับดูแล จนอันดับดีขึ้นมาอยู่ที่ 3 จากทั้งหมด 11 ประเทศ ของ CG Watch 2012 
ขณะที่ดัชนีหุ้นในช่วง 9 เดือนที่ผ่านมา เพิ่มขึ้นถึง 26.67% จากสิ้นปี 2554 ซึ่งถือว่าสูงสุดในภูมิภาคเอเชีย และมูลค่าหลักทรัพย์ตามราคาตลาด (มาร์เก็ตแคป) เพิ่มขึ้น 28.16% มาอยู่ที่ 10,775,321 ล้านบาท ทำสถิติสูงสุดนับตั้งแต่ก่อตั้ง 
ด้านการขยายฐานนักลงทุน มีจำนวนบัญชีซื้อขายทั้งสิ้น 763,374 บัญชี เพิ่มขึ้น 63,149 บัญชี ซึ่งสูงกว่าเป้าที่ตั้งไว้ในปีนี้ที่ 7.4-7.5 แสนบัญชี และจำนวนบัญชีซื้อขายอนุพันธ์อยู่ที่ 74,057 บัญชี เพิ่มขึ้น 13,757 บัญชี คาดว่าสิ้นปีนี้จะเพิ่มขึ้นเป็น 8 หมื่นบัญชีตามที่ตั้งเป้าไว้
สำหรับผลงานที่น่าจะต่ำกว่าเป้าหมาย คือ การระดมทุนของบริษัทจดทะเบียน (บจ.) ที่ตั้งเป้าไว้ที่ 1.95 แสนล้านบาท โดยปีนี้คาดว่าจะทำได้ประมาณ 1.82 แสนล้านบาท ขณะที่ปริมาณการซื้อขายอนุพันธ์เฉลี่ยต่อวันในปีนี้น่าจะอยู่ที่ 44,178 สัญญา ซึ่งต่ำกว่าเป้าที่ตั้งไว้ที่ 5.5-5.7 หมื่นสัญญาต่อวัน